เมื่อวานพาลูกไปชมคอนเสิร์ต Gun N Roses Live in Bangkok ที่ SCG Stadium เช็คดูร้านอาหารเด่นแถวแจ้งวัฒนะก็เจอชื่อร้าน"ไก่ตะกร้า"นี้ นัยว่าเป็นร้านเชลล์ชวนชิมโดยคุณถนัดศรีแต่โบราณ เลยมุ่งหน้าไปทานอาหารเย็นก่อนคอนเสิร์ต ร้านตั้งอยู่ข้างถนนแจ้งวัฒนะใกล้กับห้าแยกปากเกร็ด หากมาจากทางด่วนก็ต้องไปทำ U Turn ที่ห้าแยกปากเกร็ด กลับมาประมาณหนึ่งร้อยเมตรก็เลี้ยวเข้าบริเวณจอดรถหน้าร้านกว้างขวางดี สะดวกมาก ร้านมีการให้บริการสองชั้น เดินเข้าประตูหน้ามีพนักงานยืนต้อนรับทักทายอย่างเป็นมิตร ตกแต่งแบบต่างจังหวัดแต่ก็รู้สึกสบายใจเพราะผู้เขียนเป็นคนต่างจังหวัด ให้คะแนนบรรยากาศสี่ดาวจากห้าดาว บริการเอาใจใส่รวดเร็วถูกต้องปานกลาง ให้คะแนนสามดาว เมนูมีรายการอาหารมหึมาทำให้ตัดสินใจลำบาก ต้องใช้วิธีถามบริกรดู อาหารจานเด่นที่สุดก็ต้องเป็น "ไก่ตะกร้า" ใช้ปีกไก่ชุบแป้งผสมเครื่องปรุงทอดแบบกรอบนอกนุ่มใน วางในตะกร้าเล็กๆเคียงข้างกับเมล็ดข้าวโพดชุบแป้งทอดพร้อมน้ำจิ้มหวาน รสชาติอร่อยมาก เสียแต่ที่ให้ปีกไก่มาแค่ห้าชิ้นเลยให้คะแนนสี่ดาว มีข้อสังเกตุว่าอาหารร้านนี้ให้มาสัดส่วนน้อยมาก ควรจะสั่งคนละจานครึ่งจึงจะอิ่มพอดี อาหารจานเด่นที่สองวันนี้คือ"เป็ดสับผัดกะเพรากรอบ" มีกึ๋นสับผัดปนเข้าไปด้วย รสแซบพอสมควร ให้คะแนนสี่ดาว จานต่อมาคือ"ไข่เจียวปูฟู" เอาไว่ทานตัดความเผ็ด ให้คะแนนสี่ดาว "หนังปลาดุกฟูยำ"ปรุงได้รสจัดจ้านดี ให้คะแนนสามดาว ที่จริงรสชาติอาหารร้านนี้เฉลี่ยแล้วให้คะแนนสี่ดาว แต่เนื่องจากให้ในสัดส่วนที่น้อยเลยให้คะแนนลดลงเป็นสามดาว ของหวานวันนี้ลอง"กระท้อนลอยแก้ว" หวานมากไปหน่อยและกระท้อนก็ไม่สด ให้คะแนนสองดาว ราคาอาหารไม่แพง ที่น่าทึ่งคือห้องน้ำแยกหญิงชายสะอาดสวยงามดูแลอย่างดีให้คะแนนห้องน้ำสี่ดาว ร้านนี้หากหิวอาหารไทยแท้มากมายหลากหลายชนิดก็มาได้ไม่ผิดหวัง